ÚRAD VLÁDY
    SLOVENSKEJ REPUBLIKY
            sekcia vládnej legislatívy

                                                                                                              Na rokovanie vlády SR
                                                                                                              Dňa 17.mája 2006 
                                                                                                              K materiálu č.8937/2006
                                                                                                              K bodu č. 23

S T A N O V I S K O

o technických požiadavkách na spätné zrkadlá motorových vozidiel určené ako náhradné dielce a ktorým sa mení nariadenie vlády Slovenskej republiky č. 155/2006 Z.z. o technických požiadavkách na zariadenia pre nepriamy výhľad a motorové vozidlá vybavené takými  zariadeniami

I.

        Návrh nariadenia  vlády Slovenskej republiky  o technických požiadavkách na spätné zrkadlá motorových vozidiel určené ako náhradné dielce a ktorým sa mení nariadenie vlády Slovenskej republiky č. 155/2006 Z.z. o technických požiadavkách na zariadenia pre nepriamy výhľad a motorové vozidlá vybavené takými zariadeniami predkladá na rokovanie  vlády SR minister dopravy, pôšt a telekomunikácií Pavol Prokopovič ako iniciatívny návrh.

       Predkladaným návrhom nariadenia vlády sa do právneho poriadku Slovenskej republiky preberá smernica Rady 71/127/EHS z 1. marca 1971 o aproximácii právnych predpisov členských štátov o spätných zrkadlách motorových vozidiel.

         Predkladaný návrh nariadenia vlády nebude mať dopad na štátny rozpočet, rozočet obcí a rozpočet vyšších územných celkov, ani iný finančný, ekonomický a enviromentálny vplyv, ani vplyv na zamestnanosť a podnikateľské prostredie.

II.

        Legislatívna rada vlády Slovenskej republiky prerokovala predmetný návrh nariadenia na svojom zasadnutí 2. mája 2006 a odporučila vláde Slovenskej republiky návrh nariadenia schváliť po zapracovaní jej pripomienok a odporúčaní a na rokovanie vlády SR predložiť jeho nové znenie.

III.

         Sekcia vládnej legislatívy Úradu vlády SR konštatuje, že  pripomienky Legislatívnej rady vlády SR ( 5 pripomienok ) sú v návrhu zapracované, až na jednu pripomienku, a preto odporúča vláde návrh nariadenia vlády schváliť, avšak ešte s týmito pripomienkami:

1. K čl. II

    Je potrebné tento článok vypustiť, z dôvodu, že je neobvyklé, aby sa nariadením vlády menilo a dopĺňalo iné nariadenie vlády. Obsah navrhovaného článku II. je potrebné riešiť formou samostatného nariadenia vlády.

2. K § 1
  
    V súlade s pripomienkou Legislatívnej rady vlády je potrebné slová „ pred 26. januárom 2006“ upraviť na „ do 26. januára 2007“.

3. K názvu nariadenia vlády

    V nadväznosti na pripomienku k čl. II. je potrebné z názvu nariadenia vlády vypustiť slová „ a ktorým sa mení a dopĺňa nariadenia vlády Slovenskej republiky č. 155/2006 Z.z. o technických požiadavkách na zariadenia pre nepriamy výhľad a motorové vozidlá vybavené takými zariadeniami.“

V Bratislave dňa 16.mája 2006
 Vypracovala: K. Gališinová    

                                                                                                                Štefan G r m a n
                                                                                                                 generálny riaditeľ
	  sekcie vládnej legislatívy